BRI รุกเปิดโครงการใหม่ Q4 เน้นทำเลทอง หนุนยอดขายปีนี้เข้าเป้า 1.1 หมื่นล้าน
BRI เร่งเปิดโครงการใหม่ไตรมาส 4 รับเศรษฐกิจฟื้น เน้นทำเลศักยภาพที่มีเศรษฐกิจเติบโตและความต้องการที่อยู่อาศัยสูง มั่นใจยอดขายปีนี้เข้าเป้า 1.1 หมื่นลบ.
BRI เร่งเปิดโครงการใหม่ไตรมาส 4 รับเศรษฐกิจฟื้น เน้นทำเลศักยภาพที่มีเศรษฐกิจเติบโตและความต้องการที่อยู่อาศัยสูง มั่นใจยอดขายปีนี้เข้าเป้า 1.1 หมื่นลบ.
10 ต.ค. 2565

นางศุภลักษณ์ จันทร์พิทักษ์ ประธานเจ้าหน้าที่บริหาร บริษัท บริทาเนีย จำกัด (มหาชน) หรือ BRI เปิดเผยว่า จากแผนธุรกิจช่วงครึ่งปีหลังของปีนี้ที่บริษัทมุ่งเน้นเปิดโครงการใหม่เพิ่มขึ้นกว่าครึ่งปีแรกที่ผ่านมา ประกอบกับภาพรวมเศรษฐกิจในประเทศทยอยฟื้นตัวส่งผลดีต่อความเชื่อมั่นของผู้บริโภคในการตัดสินใจซื้อที่อยู่อาศัย ล่าสุดบริษัทสามารถทำยอดขายไตรมาส 3/65 ได้ทั้งสิ้น 2.84 พันล้านบาท เพิ่มขึ้น 29% เมื่อเทียบกับช่วงเดียวกันของปีก่อน ส่งผลให้มียอดขายสะสมใน 9 เดือนแรกของปีนี้รวมทั้งสิ้น 7.84 พันล้านบาท เพิ่มขึ้น 23% จากช่วงเดียวกันของปีก่อน
โดยยอดขายไตรมาส 3/65 และ 9 เดือนแรกของปีนี้ที่เติบโตได้ดี มาจากโครงการที่อยู่อาศัยแนวราบที่อยู่ระหว่างการขายรวมทั้งสิ้น 25 โครงการ ในจำนวนดังกล่าวเป็นโครงการที่เปิดตัวใหม่ในไตรมาส 3 ที่ผ่านมา จำนวน 4 โครงการ มูลค่าโครงการรวมทั้งสิ้น 4.35 พันล้านบาท ได้แก่ 1.โครงการบริทาเนีย วงแหวน ปิ่นเกล้า มูลค่า 550 ล้านบาท 2.โครงการบริทาเนีย โฮม บางนา กม.17 มูลค่า 1.5 พันล้านบาท 3.โครงการบริทาเนีย ทาวน์ บางนา กม.17 มูลค่า 1.1 พันล้านบาท และ 4.โครงการแกรนด์ บริทาเนีย คูคต สเตชั่น มูลค่า 1.2 พันล้านบาท
สำหรับโครงการใหม่ที่ทยอยเปิดตัวในปีนี้ มีจุดเด่นด้านทำเลที่มีการคมนาคมสะดวกและแวดล้อมด้วยสิ่งอำนวยความสะดวกต่างๆ เช่น ใกล้ทางด่วน สถานีรถไฟฟ้า ใกล้ศูนย์การค้า โรงพยาบาล เป็นต้น และบริษัทได้ศึกษาความต้องการของผู้อยู่อาศัยหลากหลายเจเนอเรชัน ไลฟ์สไตล์ที่เปลี่ยนแปลงไปและปัญหาต่างๆ ในการอยู่อาศัย เพื่อนำมาเน้นการพัฒนารูปแบบบ้านและฟังก์ชันใช้สอยภายในให้ตรงกับความต้องการของผู้บริโภคสำหรับรองรับการขยายครอบครัว พร้อมนำเทคโนโลยีดิจิทัลเข้ามาตอบสนองการใช้ชีวิตและอำนวยความสะดวกสบายยิ่งขึ้น
โดยภาพรวมเศรษฐกิจในช่วงที่ผ่านมา ถือว่าเป็นสิ่งที่ท้าทายกับธุรกิจอสังหาริมทรัพย์เป็นอย่างมาก ทั้งเรื่องต้นทุนวัสดุก่อสร้าง สภาพอากาศที่ไม่เอื้ออำนวย และการปรับขึ้นของอัตราดอกเบี้ย ปัจจัยเหล่านี้ส่งผลกระทบต่อทั้งบริษัทพัฒนาอสังหาริมทรัพย์และต่อกำลังการซื้อของผู้บริโภค บริษัทฯ ได้วางแผนและแนวทางการรับมืออย่างเคร่งครัด มีการบริหารต้นทุนและควบคุมการใช้จ่ายให้เกิดประสิทธิภาพสูงสุด เพื่อรักษามาตรฐานการดำเนินงานที่ดีและมุ่งหวังส่งมอบบ้านที่ดีที่สุดให้กับผู้บริโภคต่อไป
“ยอดขายที่ทำได้ในช่วง 9 เดือนแรกของปีนี้อยู่ในเกณฑ์ที่พอใจ และมั่นใจว่าบริษัทจะทำยอดขายรวมในปีนี้ได้ถึง 1.1 หมื่นล้านบาทตามเป้าหมาย หากไม่มีปัจจัยใหม่เข้ามากระทบภาพรวมเศรษฐกิจและกำลังซื้อที่อยู่อาศัยที่กำลังฟื้นตัว โดยแผนงานไตรมาสสุดท้ายจะเปิดตัวโครงการตามแผนที่กำหนด ทั้งในพื้นที่กรุงเทพฯ และต่างจังหวัด เน้นทำเลศักยภาพที่มีเศรษฐกิจเติบโตและความต้องการที่อยู่อาศัยสูงที่ได้รับประโยชน์จากการขยายการลงทุนในอุตสาหกรรมและอัตราการขยายตัวของประชากร และเป็นโอกาสของการพัฒนาโครงการที่อยู่อาศัยแนวราบ” นางศุภลักษณ์ กล่าว